Diari Oficial de la Generalitat Valenciana


Sumari del DOGV 2273, del 24-05-1994 (1994/831524)

RESOLUCIÓ de 13 de maig de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni marc de col laboracio entre la Generalitat Valenciana i Farmaceutics-Mundi, per a la recollida selectiva i la gestió de residus medicamentaris.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2273

Data del DOGV
:   24-05-1994

Secció del DOGV
:   ALTRES DISPOSICIONS

Número del document
:   1994/831524


Data del document
:   13-05-1994

Organisme emissor
:   Conselleria de Medi Ambient

Tipus de document
:   Resolució

RESOLUCIÓ de 13 de maig de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni marc de col·laboració entre la Generalitat Valenciana i Farmacèutics Mundi, per a la recollida selectiva i la gestió de residus medicamentaris. [94/3335]  
Subscrit, després de la tramitació prèvia reglamentària, entre la Generalitat Valenciana i Farmacèutics Mundi, el dia 25 de març de 1994, un conveni marc de col·laboració per a la recollida selectiva i la gestió de residus medicamentaris, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0147/94, i que figura com a annex d'aquesta resolució.  
València, 13 de maig de 1994.- El director general de Relacions amb les Corts i del Secretariat del Govern.  
Conveni Marc de Col·laboració entre la Conselleria de Medi Ambient de la Generalitat Valenciana i Farmacèutics Mundi per a la recollida selectiva i la gestió de residus medicamentaris  
València, 25 de març de 1994  
D'una part, Emèrit Bono i Martínez, conseller de Medi Ambient de la Generalitat Valenciana.  
I de l'altra, Elvira Comin Giner, presidenta de Farmacèutics Mundi.  
Els compareixents es reconeixen expressa competència recíproca per a formalitzar aquest conveni en representació de les institucions esmentades, i  
EXPOSEN  
Primer  
El Decret 12/91, de 29 de juliol, del president de la Generalitat Valenciana, assigna competències a la Conselleria de Medi Ambient; l'article primer, apartat g, li assigna totes les competències de la Generalitat Valenciana en residus sòlids urbans i industrials; l'article segon, apartat 1.g), li assigna les funcions de gestió ambiental pel que fa al tractament de residus urbans i industrials, i l'article segon, apartat 2.d), li assigna les competències de coordinació amb els òrgans competents en activitats, entre d'altres, les de gestió i eliminació de residus.  
Segon  
En l'annex de la Llei 20/1986, de 14 de maig, Bàsica de Residus Tòxics i Perillosos, s'indiquen els compostos farmacèutics com substàncies o materials tòxics i perillosos.  
En la taula 3 de l'annex I del Reglament per a l'execució de la Llei 20/1986, de 14 de maig, Bàsica de Residus Tòxics i Perillosos, aprovat pel Reial Decret 833/1988, de 20 de juliol, s'indiquen entre els tipus genèrics de residus perillosos els consistents en productes farmacèutics, medicaments i productes veterinaris.  
Tercer  
Farmacèutics Mundi és una organització no governamental (ONG), sense finalitat lucrativa, que aporta la seua ajuda a poblacions en situació precària, a les víctimes de catàstrofes ecològiques d'origen natural o humà o de situacions de bel·ligerància, sense cap discriminació per raça, sexe, religió, filosofia o política.  
Quart  
Farmacèutics Mundi es preocupa pel control del medicament en les ajudes humanitàries i per la recuperació dels medicaments en bon ús no utilitzats, i subministra partides a altres organitzacions sense ànim de lucre (Creu Roja, Metges sense Fronteres, etc.) o n'envien ells mateixos a països en desenvolupament. Com a conseqüència d'aquesta labor humanitària també es recullen medicaments caducats els quals Farmacèutics Mundi està en disposició de gestionar de manera adequada des del punt de vista ambiental, fet pel qual les parts firmants volen formalitzar aquest conveni de cooperació.  
Cinquè  
D'acord amb l'article XXVI dels Estatuts de Farmacèutics Mundi, el president representa l'associació en tots els actes de la vida civil i té, particularment, poder per firmar contractes, obligar l'associació davant de tercers i comparèixer en judici.  
Sisè  
La Conselleria de Medi Ambient pensa adquirir els contenidors-urna que calguen per completar els que Farmacèutics Mundi té repartits entre les farmàcies per aconseguir nivells més alts en la gestió dels residus medicamentaris.  
Per tot açò, es formalitza aquest conveni d'acord amb les següents   
ESTIPULACIONS  
Primera  
L'objecte d'aquest conveni és la cooperació d'ambdues institucions en les tasques de recollida selectiva de medicaments procedents de les farmacioles casolanes, la reutilització dels que estan en bon estat i la gestió adequada dels caducats o que estiguen en mal estat.  
Segona  
Farmacèutics Mundi es compromet a gestionar els medicaments caducats en les fases de recollida, transport i emmagatzematge, en compliment del que preveuen la Llei 20/1986, de 14 de maig, Bàsica de Residus Tòxics i Perillosos, i el Reglament que la desplega, aprovat pel Reial Decret 833/1988, de 20 de juliol.  
Tercera  
Farmacèutics Mundi es compromet a instal·lar al màxim de farmàcies de la Comunitat Valenciana unes urnes tancades en què l'usuari, advertit i mentalitzat que el medicament és un bé i alhora un perill que no ha de circular lliurement, diposite voluntàriament els residus que van acumulant-se en les farmacioles de les cases, fent d'aquesta manera una tasca de replega selectiva de residus. Posteriorment retirarà el contingut dels recipients i els traslladarà als locals habilitats per a l'emmagatzematge, on els farmacèutics col·laboradors de Farmacèutics Mundi sotmetran els medicaments a un procés de selecció. Els medicament caducats i inservibles es gestionaran d'acord amb el que estableix la legislació específica per a aquest tipus de residus, és a dir, la Llei 20/1986, de 14 de maig, Bàsica de Residus Tòxics i Perillosos, i el reglament que la desplega, aprovat pel Reial Decret 833/1988, de 20 de juliol, mentre que els medicaments útils es classificaran i s'enviaran a les zones necessitades que ho sol·liciten. Igualment, es compromet a aconseguir que l'anagrama de la Conselleria de Medi Ambient figure en tots els contenidors-urnes ja instal·lats o de pròxima distribució, a les farmàcies de la Comunitat Valenciana.  
Quarta  
La Conselleria de Medi Ambient es compromet a:  
1. Donar la difusió adequada i oportuna del servei que farà Farmacèutics Mundi, de manera que tant els usuaris com els professionals de la farmàcia coneguen la fórmula existent per a desfer-se d'una forma legal i ambientalment apta dels residus medicamentaris procedents de les farmacioles casolanes.  
2. Posar a disposició de Farmacèutics Mundi, tan prompte com estiga elaborat, un pla de gestió de residus medicamentaris. Aquest pla de gestió s'inclourà en el Pla de Gestió de Residus Tòxics i Perillosos de la Comunitat Valenciana.  
Cinquena  
La Conselleria de Medi Ambient fomentarà i promourà la recollida selectiva dels medicaments mitjançant Farmacèutics Mundi o col·laborant-hi, utilitzant qualsevol altra via que permeta aconseguir una major difusió de l'objecte d'aquest conveni.  
Sisena  
Aquest conveni, com instrument marc, no genera compromisos econòmics per ambdues parts sotasignants.  
En un futur, si així ho consideren convenient les parts, es podrà desenvolupar el conveni mitjançant acords singulars.  
Setena  
Aquest conveni, en tant que acord marc, tindrà una vigència indefinida, fora que hi haja una denúncia expressa per alguna de les parts sotasignants, denúncia que haurà de fer-se amb una antelació mínima de dos mesos abans de l'acabament de cada període anual.  
Vuitena  
En cas d'incompliment del que estableix aquest conveni, el conseller de Medi Ambient de la Generalitat Valenciana podrà, després de l'audiència prèvia a l'altra part, rescindir-lo.   
Novena  
Aquest conveni marc té caràcter administratiu, i la Conselleria de Medi Ambient es reserva totes les facultats que li corresponen per al seu compliment, interpretació i execució.  
I per donar-ne fe l'efecte oportú, en prova de conformitat, ambdues parts firmen aquest document per triple exemplar i amb un sol efecte en el lloc i la data indicats.  
El conseller de Medi Ambient: Emèrit Bono i Martínez.  
La presidenta de Farmacèutics Mundi: Elvira Comin Giner.